**Henry Aldrich**, nado en 1647 e finado en Oxford (Inglaterra), o 14 de decembro de 1710, foi un teólogo, filósofo, arquitecto e compositor inglés do Barroco.

Vida
----

Dos primeiros anos coñecemos que Aldrich se formou con Richard Busby na escola de Westminster. En 1662 entrou na Christ Church (a "Igrexa de Cristo", coñecida tamén simplemente como *The House*), en Oxford, da que chegou a ser deán en 1689, sucedendo o católico John Massey, quen fuxira ao Continente. Entre 1692 e 1695 exerceu como reitor (*vice-chancellor*) da Universidade de Oxford. En 1702, foi nomeado reitor eclesiástico de Wem, en Shropshire, aínda que continuou residindo en Oxford, onde morreu o 14 de decembro de 1710. O seu corpo foi enterrado na catedral de Oxford (*Christ Church Catedral*), onde, atendendo ao seu propio desexo, non hai monumento conmemorativo ningún.

Obras
-----

Folla autografada dunha partitura de *Give ear, O Lord por Aldrich*, de Aldrich.
*Peckwater Quadrangle* da *Christ Church*, en Oxford. Construído a partir dun deseño de Henry Aldrich.
Henry Aldrich era un home dotado duns dons infrecuentemente diversos. Estudoso dos clásicos, é máis coñecido como autor dun pequeno libro de lóxica (*Artis Logicæ Compendium*). Malia non ser un innovador no terreo de lóxica (segue estritamente as *Summulae Logicales*, de Peter of Spain), o uso da súa obra polas sucesivas promocións de estudantes de Oxford amosou a súa notable capacidade de síntese e o seu grande valor didáctico. De feito, o *Compendium* seguiu a utilizarse en Oxford (na edición revisada de Mansel) ata a segunda metade do século XIX.

Aldrich tamén compuxo himnos e pezas litúrxicas moi salientables, e adaptou moita da música de Palestrina e de Giacomo Carissimi. Da súa autoría é o coñecido canon *Hark, the bonny Christ Church bells*.

Entre as súas habilidades destacou tamén a arquitectura. Proba disto son os seus deseños para a igrexa de Todos os Santos (*All Saints Church*) e, en concreto, do seu campanario, en Oxford, así como de tres dos lados do coñecido como *Peckwater Quadrangle*, da igrexa de Cristo (*Christ Church*).

Outras mostras do seu polifacético enxeño son, por exemplo, unha versión humorística en latín dunha balada moi popular no seu tempo, titulada *A soldier and a sailor, A tinker and a tailor* ("Un soldado, un mariñeiro, un caldeireiro e un xastre"), así como un epigrama acerca das cinco razóns para beber: *Si bene quid memini, causae sunt quinque bibendi; / Hospitis adventus, praesens sitis atque futura, / Aut vini bonitas, aut quaelibet altera causa* ("Se penso correctamente, hai cinco razóns para beber: / a chegada dun amigo, a sede de agora e a de despois, / o bo que está o viño, ou algunha outra razón").

Notas
-----

1. ↑  Biografía de Henry Aldrich. En *PoemHunter.com*
2. ↑  Salter, H. e Lobel, M. Ed."Christ Church". *A History of the Country of Oxford*. Volume 3. 1954. Páxinas 228-238.
3. ↑  Horn, Joyce M. ed. (1996). "Deáns de "Christ Church", Oxford". *Fasti Ecclesiae Anglicanae 1541–1857. Volume 8: Bristol, Gloucester, Oxford and Peterborough dioceses*. Institute of Historical Research. pp. 80–83.
4. ↑  "Previous Vice-Chancellors". University of Oxford. Arquivado dende o orixinal o 19 de abril de 2014. Consultado o 21 de abril de 2016.
5. ↑  Randel, Don Michael, ed. (1996). "Aldrich, Henry". *The Harvard biographical dictionary of music*. Cambridge, Mass.: Belknap Press of Harvard Univ. Press. pp. 12–13. ISBN 0-674-37299-9.
6. ↑  Aldrich, Henry (1750). *Artis logicæ compendium*. Oxford University. p. 147.
7. ↑  Catálogo de composicións de Henry Aldrich. En *AllMusic.com*
8. ↑  Traballos de Henry Aldrich. En *PoemHunter.com*

Véxase tamén
------------

|  |  |
| --- | --- |
|  | A Galipedia ten un portal sobre: ***Música clásica*** |

### Bibliografía

* Chisholm, Hugh, ed. (1911). *Aldrich, Henry*. En *Encyclopædia Britannica* (11ª edición). Cambridge University Press.
* O'Connor, John J.; Robertson, Edmund F. "Henry Aldrich", *MacTutor History of Mathematics archive*. University of Saint Andrews .

### Ligazóns externas

* Partituras de Henry Aldrich na *Biblioteca Coral de Dominio Público*.

|  |  |
| --- | --- |
| Control de autoridades | 
* Wd: Q2057615
* WorldCat
* VIAF: 41850324
* BAV: ADV10878617
* BMT: 82902
* BNE: XX993755
* BNF: 12007263k
* BPN: 44081120
* CERL: cnp01321730
* DeutscheBio: 119106906
* Discogs: 4127768
* FAST: 148912
* GND: 119106906
* ISNI: 0000 0001 2129 6777
* LCCN: n85017542
* MusicBrainz: ID
* NKC: ola2015872287
* NPG: mp52585
* NTA: 08923460X
* ODNB: 314
* OL: OL2407694A
* RKD: 340652
* SELIBR: 298718
* SNAC: w65x68h0
* SUDOC: 085900451
* ULAN: 500187064

 |